钦定古今图书集成/明伦汇编/官常典/第504卷 > 卢斌
## 钦定古今图书集成/明伦汇编/官常典/第504卷 > 卢斌

按《宋史》本传：“斌，开封人。以笔札事晋邸。太宗即位，补
殿直。雍熙中，领兵屯霸州。会大举北伐，令以五千骑
随曹彬抵祁沟。时契丹据河，王师乏水，斌请以千弩
斫砦，契丹遁去，遂移军夹河。既克涿州，令斌以万人
戍守。会食尽，大兵将还，斌因恳言：‘涿州深在北境，外
无援兵，内无资粮，丁籍残失，守之无利。今若还师，必
须结阵而去，以一阵之役，比于固守，其利百矣。复虑
辽人乘便剽袭，宜为之备’。”彬以为然，遂令斌拥城中
老幼，并《狼山》南还易州。彬之旋也，无复行伍，果为契
丹所乘。诸将皆以失律被谴，斌亦下枢密院问状。太
宗闻其尝建议弃涿州，遂释不问，以为霸州破卤军
缘边巡检。端拱中，又为永兴军华州巡检。时大贼侯
和尚、刘渥劫兴平、栎阳，杀捕贼官二人。斌率兵掩袭，
且追且斗，薄南山，渡渭水，抵凤翔，复至耀州，擒斩并
尽。以劳改供奉官。召还，面加奖慰，授阁门祗候，又赐
白金、缗钱、衣带。寻为梓、遂十二州都巡检使。太宗谕
之曰：“川、陕人情易摇，设有寇攘，虽他境亦当袭逐，仍
许便宜从事，不须中覆。”淳化二年，贼任诱等寇昌、合
州，斌率兵顿昌州南牛斗山，侦知贼在龙水镇，值大
雨，斌驰马四十里，骑从数十人，遂斩诱等百馀级，贼
众悉平。三年，富顺监蛮掠荥州，斌晨夜倍道以赴，得
州兵千人，署随军粮料，以张其势，蛮乃遁。追至地头
镇东南八十里树栅，招其酋甫羌一阿奴。纲谕以朝
旨，歃血刻石为盟而遣之。俄而荣戎资州，富顺监贼
十五队钞乡邑，斌擒三百人，部送阙下，馀悉临敌斩
戮。四年，贼王尽复起荣、资，斌击灭之，尽缚以献，迁内
殿崇班。是冬，李顺为乱，斌即率兵六百抵成都，斗战
连月，杀数万人。明年，成都不守，斌还梓州，集十州兵
赴援，知州张雍委以监护之任。会江水汎溢，毁子城，
斌劝谕州民，翌日，畚锸大集，自城西大濠中掘堑深
丈，决西河水注之以环城。二月，贼渠相里贵众二十
一万傅城下，城中兵裁三千。斌曰：“军法，倍兵不战，然
狂丑乌合，非训练之师。以吾仗天子威灵，必可歼荡。”
即感厉士伍，负土塞南北门，为固守之计。又突出与
贼战，击刺三十馀合，贼稍却。俄复大设机石、连弩、冲
车、云梯，四面鼓噪乘城，矢石乱下。斌与州将随机设
备，长围八十日。会王继恩令石知颙率兵来援，斌出
东门迎劳王师，贼不战而溃。斌乘胜追斩及纳降二
万馀。五月，贼数万围阆州，斌领千兵赴之，斩首五千，
围遂解。又至蓬州老鸦山，贼众三千为阵拒斌，斌击
败之，至城下，贼复大集，斩三千级。蓬州平，斌传诏安
抚蓬、阆、渠、达四州，擢授西京作坊使，领诚州刺史。斌
在川、陕六年，以孤军御寇，累立战功。表求入奏，太宗
遣使谕之曰：“俟妖孽尽殄，当召汝。”既而贼党集梓、绵、
汉三州境上，斌往平之。未几代还，太宗亲加劳问，拜
东上阁门使、检校左仆射，加食邑三百户，赐白金千
两、袍笏、金带。上言：“葭萌路出师讨贼，可直入利州，若
寇焚栈道，剑门之险不足固也。请置砦栅。”从之。寻命
为银、夏兵马钤辖，遣与李继隆等五路出师讨李继
迁。斌求对，恳言曰：“羌夷之族，马骄兵悍，往来无定，败
则走他境，疾战沙漠，非天兵所利。不若坚保灵州，于
内地多积刍粮，以师援送。苟其至也，会兵首尾击之，
庶几无枉费而不失固圉之策矣。”时业已出师，不从
其议。改授灵环路钤辖，领兵二万为前锋，令于乌白
池与诸军会。斌谓李继隆曰：“灵州抵乌白池，月馀方
至。若自环州橐驼路裁十日程，即不俟诏而往，与诸
将失期，不见贼而还。”俄徙屯宁州，以疾召归，勾当军
头引见司。咸平初，卒，年五十。子文质，殿中丞。